Retningslinjer for skriving av semesteroppgave

MASTERSTUDIET I SPESIALPEDAGOGIKK

# Generelt

## Hensikt

Hovedhensikten med semesteroppgaven er at du skal bearbeide og belyse aktuelle spesifikke tema eller emneområder for din studieretning gjennom bruk og drøfting av litteratur. Semesteroppgaven er en av komponentene til eksamen på masterstudiet.

## Problemstilling

Som utgangspunkt for besvarelsen skal du formulere en avgrenset problemstilling. Problemstillingen bør være hentet fra et emneområde som står sentralt i studiet. Temaet skal godkjennes av faglig koordinator.

Problemstillingen kan utformes som ett eller flere spørsmål. For eksempel: ”Hvilke faktorer bør det legges vekt på i valg av kommunikasjonssystem for barn uten tale?” Tittel og problemstilling bør være forskjellige.

## Innhold

Oppgaven skal besvare egen problemstilling gjennom en teoretisk redegjørelse for temaet. Det er imidlertid ikke tilstrekkelig kun å referere teori. Oppgaven skal også inneholde drøfting av teori og konsekvenser for praksis. Hovedtyngden av oppgaven skal legges på teori og den teoretiske drøftingen.

Besvarelsen skal bygges opp med en indre sammenheng. Det følgende er ingen innholdsfortegnelse, men elementer som bør inngå i besvarelsen:

* innholdsfortegnelse med sidenummerering
* bakgrunn for valg og presisering av problemstilling
* behandling av tema med drøfting:

teoretisk redegjørelse, inkludert drøfting av temaet, som også bør inneholde

spesialpedagogiske perspektiver

* avslutning/oppsummering
* litteraturliste i alfabetisk rekkefølge

Det må være rimelig balanse mellom besvarelsens ulike deler. Problemstillingen skal være styrende for omfanget av de ulike delene

# Oppgavetekniske retningslinjer

## Omfang

Besvarelsen skal være på inntil 20 maskinskrevne sider (1 side ekstra for de som bruker DUO-malen). Innholdsfortegnelse og litteraturliste kommer i tillegg.. **Margene skal være 2,5 cm på topp-, bunn-, venstre-, og høyremarg. Linjeavstand skal være 1,5 – ved sitat skal linjeavstanden være 1.** Det skal nyttes **12 punkts skrifttyper**, enten Times/Times New Roman, Arial eller Helvetica. Dersom disse kravene ikke følges vil oppgaven bli dømt til **ikke bestått.**

## Tittel

Besvarelsen skal ha en tittel. Denne må, som nevnt, ikke nødvendigvis ha samme ordlyd som problemstillingen. Det må imidlertid være samsvar mellom oppgavetittel og innhold

## Innholdsfortegnelse/disposisjon

Besvarelsen skal deles inn i avsnitt med egne overskrifter. Dette skal fremgå av innholdsfortegnelsen. Hoved- og underoverskrifter skal markeres ved bruk av tall, f eks:

SPRÅKVANSKER HOS BARN

2.1 Hva menes med språkvansker?

 2.2 Klassifisering av språkvansker

 2.3 Årsaksfaktorer

Delingen kan også markeres ved bruk av understrekinger, kursiv og/eller store og små bokstaver

***Litteraturliste:***

**Når det gjelder kildehenvisninger og oppsett av litteraturliste henvises til:**

APA - **American Psychological Association:** [**http://www.isp.uio.no/studie/APA.pdf**](http://www.isp.uio.no/studie/APA.pdf)

# Veiledning

Hver student har rett til en time veiledning med oppnevnt veileder når det gjelder problemstilling, disposisjon, besvarelsens oppbygging og bruk av kilder. Som grunnlag for veiledningen skal du på forhånd levere et skriftlig utkast til problemstilling og disposisjon. Veiledningen kan gis både i grupper og/eller individuelt.

Du kan i tillegg få 15 minutter veiledning, hos faglig koordinator for den enkelte fordypning,

i forbindelse med utforming av problemstilling/problemområde for semesteroppgaven.

# Prosedyrer for innlevering

* Semesteroppgaven skal leveres i **tre (3) eksemplarer**.
	+ Legg skjemaet *”Individuell semesteroppgave”* ferdig utfylt først i hvert av de tre eksemplarene. **Oppgavene skal kun stiftes i venstre hjørne, ikke settes i mapper.**
	+ Navnet ditt skrives kun på **ett** av eksemplarene, de **to** andre skal være med kandidatnummer som du finner på: http://www.uio.no/studier/studentweb/
* I tillegg skal du levere inn **ett** eksemplar av skjemaet *”Obligatorisk erklæring ved innlevering av skriftlige arbeider som del av eksamen”,* [*http://www.isp.uio.no/studie/forstudenter/Oblig\_ny.pdf*](http://www.isp.uio.no/studie/forstudenter/Oblig_ny.pdf)sammen med de tre eksemplarene av semesteroppgaven.

# Sensur

Sensuren gjøres kjent ca. tre (3) uker etter innleveringsfristen. Karakter kunngjøres på studentweb: <http://www.uio.no/studier/studentweb>

***Lykke til med skrivingen!***